La visió per computador és una disciplina científica que produeix tecnologies per interpretar imatges i actuar segons el context a què s'apliqui.
De manera informal, es pot considerar que és aquella subdisciplina de la intel·ligència artificial centrada en la percepció i que fa que les màquines hi vegin.
Es tracta, doncs, d'una àrea de la intel·ligència artificial, i comparteix mètodes amb altres disciplines com ara les matemàtiques, l'estadística, l'òptica i la ciència cognitiva, entre d'altres.
Actualment, estem assistint a una revolució en la intel·ligència artificial alineada amb la revolució de les dades.
Els mètodes d'aprenentatge computacional, així com la computació d'altes prestacions, fan possible l'analítica de dades a gran escala, amb aplicació immediata i impacte directe en problemes socioeconòmics, que actua com a tecnologia facilitadora per a la generació de nous models de negoci disruptius.
La visió per computador no està al marge d'aquesta revolució, ans al contrari: és, dins de la intel·ligència artificial i probablement junt amb les tecnologies de la parla (el Natural Language Processing ), la disciplina que més s'ha beneficiat d'aquesta tendència.
Es calcula que el mercat de la visió per computador creixerà de 18.000 milions de dòlars el 2018 a 48.600 milions el 2022, amb una taxa de creixement anual del 32,9%.
A Catalunya, el Centre de Visió per Computador (CVC-UAB) fa més de vint anys que fa recerca en aquesta disciplina, que en els darrers anys s'ha convertit en una tecnologia emergent i ubiqua.
Es tracta d'una ciència facilitadora en sectors com la mobilitat intel·ligent, les indústries culturals, dels esports i l'entreteniment, el gran consum i els mòbils, la robòtica i la manufactura avançada, la salut o la seguretat, en què apareixen constantment nous productes i serveis.
"Catalunya disposa d'un sistema d'R+D+i sòlid que ha contribuït de manera decisiva a la creació d'un ecosistema de base científica i tecnològica"
El Centre de Visió per Computador té com a línies destacades la conducció autònoma, la visió embarcada en drons, la indústria 4.0, els sistemes intel·ligents de lectura, sobretot per a documents tant administratius com manuscrits històrics, els sistemes d'interpretació d'imatges mèdiques o l'analítica massiva d'imatges, entre d'altres.
En aquests moments, liderem un projecte LivingLab a la biblioteca de Volpelleres de Sant Cugat, implementant un model de quàdruple hèlix amb un important impacte social i adscrit a la xarxa europea de livinglabs (ENoLL).
Entre d'altres, estem treballant els resultats de la nostra recerca, des d'una vessant més pull, amb empreses de referència mundial en el seu camp com ara Audi, Huawei, Samsung, Seat, Volkswagen, Xerox, Naturgy, CaixaBank, Boston Scientific, GivenImaging, Hewlett Packard o Ficosa, com també activitats més de tech-push, com a resultat directe de la valoració dels actius cientificotecnològics, que ens han permès crear fins ara 10 empreses spin-off.
Catalunya disposa d'un sistema d'R+D+i sòlid que ha contribuït de manera decisiva a la creació d'un ecosistema de base científica i tecnològica dins d'aquesta disciplina.
En els darrers anys, aquest ecosistema català s'ha posicionat com un dels més productius i de referència a Europa, tant en generació de coneixement com en impacte econòmic.
Els grups catalans en visió són els més nombrosos i amb més finançament dels grups de recerca consolidats de la Generalitat en l'àrea de les ciències de la computació.
Així, a Catalunya, hi ha més de 90 empreses on la visió és la tecnologia central, amb una facturació agregada de més de 120 milions d'euros.
Això ha derivat en la constitució de la Computer Vision Catalan Alliance, que agrupa tots els agents de l'ecosistema per unir esforços en l'atracció i retenció de talent i en la generació d'impacte social i econòmic a partir del coneixement, per fer de la visió per computador un dels actius tecnològics de referència a Catalunya en recerca i innovació.
Director del Centre de Visió per Computador (CVC-UAB)